Libyan rannikolta 33 siirtolaista merestä pelastanut laiva etsii satamaa jouluksi.

Siirtolaisia pelastavien järjestöjen ongelmat Välimerellä jatkuvat, koska mitkään maat eivät halua ottaa aluksia vastaan. Kuva Aquarius-alukselta elokuussa. EPA/AOP

Siirtolaisia merestä pelastanut siviilialus on vedonnut sunnuntaina eurooppalaisiin satamiin, jotta se pääsisi rantautumaan jouluksi. Laivan kyydissä on 33 siirtolaista.

Saksalaisjärjestön alus SeaWatch 3 pelasti siirtolaiset. Joukossa on neljä naista ja kuusi lasta.

- Olemme pyytäneet turvasatamaa näille ihmisille, Sea Watchin tiedottaja Ruben Neugebauer kertoi uutistoimisto AFP:lle.

Hänen mukaansa mikään maa ei toistaiseksi ole tarjoutunutottamaan siirtolaisia vastaan.

Alankomaiden lipun alla purjehtiva alus on esittänyt pyynnön useiden maiden satamiin. Tähän mennessä Italia ja Malta ovat kieltäytyneet. Maiden hallitukset sanovat, että ne joutuvat kantamaan epäreilun suurta taakkaa siirtolaiskysymyksessä, kun kyseessä ovat Afrikasta tulevat siirtolaiset.

– Teemme kaikkemme, että pääsemme turvallisesti satamaan ennen joulua, koska 25. päivä sää huononee. Niinpä kiirehdimme Euroopan valtioita löytämään ratkaisun seuraavan 24 tunnin aikana, Neugebauer sanoi.

Siirtolaisten joukossa on nigerialaisia, libyalaisia ja ihmisiä Norsunluurannikolta.

Myös espanjalainen siviilialus pelasti yli 300 siirtolaista Libyan rannikolta lauantaina. Alus sai luvan saapua Espanjaan. Laivalta kuljetettiin vastasyntynyt lapsi ja tämän äiti helikopterilla Maltalle.

Yli 1 300 siirtolaista on menehtynyt yrittäessään päästä Italiaan tai Maltalle tänä vuonna. Asiasta kertoo Kansainvälinen siirtolaisuusjärjestö IOM.

Avustusjärjestöt ovat lähettäneet pelastusaluksia Välimerelle huolimatta ajoittain äänekkäästä poliittisesta vastustuksesta muun muassa Italian oikeistolaiselta sisäministeri Matteo Salvinilta.

YK raportoi torstaina, että siirtolaiset ja pakolaiset joutuvat käsittämättömien kauhujen kohteeksi matkallaan Libyaan ja edelleen Välimerelle ja Eurooppaan. YK:n mukaan Libyassa laittomuudet rehottavat jättäen siirtolaiset ja pakolaiset monesti hyväksikäytön uhreiksi. Raportin mukaan esimerkiksi suuri osa naisista ja teini-ikäisistä tytöistä joukkoraiskataan muun muassa ihmissalakuljettajien toimesta.

Lähde: AFP